2023 6 29
LT
Europos Sąjungos oficialusis leidinys
C 228/105
3.
Pasiūlymo turinys Pagrindiniai reglamente siūlomi pakeitimai: — tiek dyzelinu, tiek benzinu varomiems automobiliams ir sunkvežimiams bus taikomos griežtesnės išmetamųjų teršalų ribinės vertės (nors automobilių NOx ribinės vertės išlieka tokios pačios), — bus išplėstos bandymo sąlygos nustatant realiomis važiavimo sąlygomis išmetamų teršalų kiekį, o atitikties koeficientai – panaikinti, — daugiausia dėmesio bus skiriama trumpoms kelionėms: atstumas, kuriam apskaičiuojamas išmetamųjų teršalų šaltojo paleidimo metu biudžetas, bus sumažintas nuo 16 km iki 10 km, — bus matuojamas ir reguliuojamas ne variklio išmetamų teršalų – stabdžių kietųjų dalelių ir mikroplastiko – kiekis, — bus sugriežtinti patvarumo reikalavimai: 200 000 km arba 10 metų lengviesiems automobiliams ir komercinėms transporto priemonėms ir 875 000 km neribotą laiką sunkvežimiams ir autobusams, — bus įvesta nuolatinė išmetamųjų teršalų kontrolė įmontuojant vidinę stebėsenos sistemą (OBM): jutikliais bus matuojamas realiomis važiavimo sąlygomis išmetamų teršalų kiekis per visą transporto priemonės eksploatacinį laikotarpį, — baterijų patvarumas bus vertinamas tikrinant pajėgumo pokyčius didėjant ridai, — griežtesnėmis taisyklėmis bus užtikrinta, kad transporto priemonių rodmenys nebus klastojami, — bus nustatytos anksčiau nereguliuotų išmetamųjų teršalų ribinės vertės: (automobiliams – amoniako, o sunkvežimiams – formaldehido).
Nustatytomis ribinėmis vertėmis bus pirmą kartą reguliuojamas degalų garavimo išlakų, susidarančių dėl degalų garavimo pildant degalų baką, kiekis. 4.
Bendrosios pastabos 4.1.
Nors 2019 m. ankstyvų mirčių, susijusių su oro teršalų poveikiu, skaičius 27 ES valstybėse narėse sumažėjo 33 % palyginti su 2005 m., vis dar reikia nustatyti griežtesnes ribines vertes.
Kelių transporto sektoriuje išmetama 37 % viso išmetamo NOx kiekio ir apskaičiuota, kad kiekvienais metais dėl kelių eismo išmetamų smulkių kietųjų dalelių ir azoto oksidų 27 ES valstybėse narėse anksčiau miršta daugiau kaip 70 000 žmonių. 4.2.
Komisija, nustatydama naujas taisykles, nusprendė laikytis realistiško požiūrio.
Automobiliai su vidaus degimo varikliais išliks įperkami, nors tikėtina, kad griežtesni dyzelinių variklių standartai paspartins šio tipo transporto priemonių pasiūlos mažėjimą.
Taip pat reikėtų nepamiršti, kad naujieji CO2 standartai taip pat turės įtakos transporto priemonių pirkimo kainai. 4.3.
Nors nustatant išmetamųjų teršalų kiekio vertes EURO 7 standartas nėra tokio plataus užmojo kaip tikėtasi, tai yra esminis pakeitimas, kuriuo šalinami tam tikri EURO 6 standarto trūkumai, pavyzdžiui, duomenų klastojimo rizika, taisyklių sudėtingumas, transporto priemonių senėjimas ir išmetamų teršalų kiekis realiomis sąlygomis.
Pasiūlyme taip pat laikomasi daug platesnio požiūrio: įtraukiamos elektrinės transporto priemonės ir ne variklio išmetami teršalai. 4.4.
Vienas po kito leidžiamų Europos išmetamųjų teršalų standartų daromas spaudimas paskatino išmetamųjų teršalų kontrolės sistemų ir galios pavarų projektavimo inovacijas ir prisidėjo prie Sąjungos pirmavimo šiame pramonės sektoriuje.
Todėl svarbu, kad ES standartai vienu žingsniu lenktų pagrindinėse rinkose rengiamus standartus.
Pirmavimas skaitmeninių ir švarių technologijų integravimo srityje yra svarbus privalumas norint patekti į tarptautines rinkas.
Šiuo atžvilgiu taip pat reikėtų apsvarstyti platesnio užmojo standartus, tokius kaip JAV taikomi patvarumo reikalavimai (240 000 km arba 15 metų). 4.5.
EESRK mano, kad teikiant paskatas vartotojams būtų paspartintas automobilių parko atnaujinimas, o tai turėtų akivaizdų poveikį oro kokybei ir išmetamųjų teršalų kiekio mažinimui.
Pakeitus seną transporto priemonių parką naujausiomis EURO 6 standarto reikalavimus atitinkančiomis transporto priemonėmis ir tęsiant elektrifikavimą, iki 2035 m. kelių transporto išmetamas NOx kiekis gerokai sumažėtų (80 %). 4.6.
EESRK ragina atlikti patikimą ir mokslinę sąnaudų ir naudos analizę kiekvienam iš naujų reguliuojamų elementų, siekiant išsiaiškinti, kokiu mastu šie reikalavimai galėtų padėti ekonomiškai efektyviai sumažinti išmetamųjų teršalų kiekį.
Todėl svarbu, kad visos suinteresuotosios šalys vienodai suprastų papildomų išlaidų, susijusių su EURO 7 standarto taikymu, analizę.